**Enrique Miguel Iglesias Preysler** (\* 8. máj 1975, Madrid, Španielsko) je španielsky spevák, skladateľ, hudobný producent a herec označovaný za kráľa latino popu.

Svoju kariéru začal v polovici 90. rokov s americko-španielskym vydavateľstvom Fonovisa Records pod menom Enrique Martinez. Neskôr si zmenil meno na Enrique Iglesias a stal sa jednou z najväčších hviezd na latinsko-americkom a hispánskom trhu v Spojených štátoch. Na prelome milénia získal úspech na tradičnom trhu a podpísal zmluvu s Universal Music Group za 68 miliónov dolárov s tým, že Universal Music Latino vydá jeho španielske albumy a Interscope Records anglické albumy. V roku 2010 zrušil zmluvu s Interscope Records a podpísal ju s Republic Records, ktoré malo vydať jeho dvojjazyčné albumy. V roku 2015, po dlhoročnej spolupráci odišiel z Universal Music Group a podpísal kontrakt so Sony Music; jeho nadcházajúce albumy v španielčine budú vydané prostredníctvom Sony Music Latin a tie v angličtine cez RCA Records.

Detstvo a rodina
----------------

Enrique sa narodil ako tretie a najmladšie dieťa medzinárodne slávnemu spevákovi Juliovi Iglesiasovi a filipínskej žurnalistke Isabele Preyslerovej. Isabelina teta je herečka Neile Adamsová, prvá manželka amerického herca Steva McQueena; Enrique bratranec z tretieho kolena herca Steven R. McQueen (ktorý je Neilein vnuk). Vyrastal s dvomi staršími súrodencami: Chabeli (sestra) a Julio (brat). Jeho matka je Filipínka a otec španiel, ktorého rodina pochádza z Galície a Andalúzie. Otec má tiež portorický pôvod z matkinej strany. Enriqueho rodičia sa rozviedli v roku 1979 a ako osemročný sa odsťahoval za otcom do Miami, kde bol vo väčšom bezpečí (jeho starý otec bol totiž v Španielsku unesený). Otec Julio trávil veľa času na cestách, a tak Enriqueho vychovávala opatrovateľka Elvira Olivaresová, ktorej potom venoval svoj prvý album.

V 15-tich rokoch začína písať prvé piesne, niektoré inšpirované hudbou Rolling Stones, Police a Dire Straits, ale aj tie vychádzajú zo španielskych tradícii. Enrique svoje hudobné pokusy pred rodinou úspešne tajil. Rok študoval na obchodnej univerzite v Miami ekonómiu; štúdium prerušil, keď sa rozhodol pre vlastnú spevácku kariéru.

Hudobná kariéra
---------------

### 1995 – 1996: *Enrique Iglesias*

V 20-tich rokoch začal vystupovať pod pseudonymom Enrique Martinez, ktorý mal údajne pricestovať zo Strednej Ameriky do Španielska. Falošnú identitu si vytvoril, aby nebol kvôli slávnemu otcovi pod paľbou kritiky. V začiatku kariéry mu pomáhal bývalý otcov manažér Fernando Martinez, ktorého Enrique oslovil. Veľké hudobné spoločnosti nemali záujem, nakoniec však dostal zmluvu na tri albumy od nezávislej losangeleskej firmy Fonovisa.

Prvý, španielsky naspievaný album, ktorý nesie názov *Enrique Iglesias*, vyšiel ešte toho roku (1995). Pieseň „Por Amarte" je použitá v telenovele Marisol od Televisy. Album sa dočkal aj portugalskej a talianskej verzie a vyniesol Enriquemu cenu Grammy pre Najlepšieho latino umelca (albumu sa predalo 6 miliónov kusov).

### 1997 – 1998: *Vivir* a *Cosas del Amor*

O dva roky neskôr (1997) vydal album *Vivir*.  Jeho albumy sa predávajú po miliónoch a taktiež získavajú veľa ocenení (Grammy, American Music Awards, Premios Lo Nuestro) a dokonca sa stáva slávnejším ako jeho rodičia.

V roku 1998 vydal album *Cosas del Amor*, ktoré je už hudobne vyspelé. Nachádzajú sa na ňom populárne piesne „Esperanza" a „Nunca Te Olvidaré", ktoré sa obidve umiestňujú vysoko v hitparáde Latin singlov. Pieseň „Nunca Te Olvidaré" bola použitá ako hlavná pieseň rovnomennej španielskej telenovely. Enrique v jej poslednej časti pieseň zaspieval.

### 1999 – 2001: *Enrique* a *Escape*

Album z roku 1999 *Enrique* je už spievaný po anglicky. Pochádza z neho pieseň „Bailamos", ktorú nahral pre soundtrack k filmu Willa Smitha *Wild Wild West*. Pieseň sa ihneď stala obrovským hitom. Album bol v USA dvakrát platinový a platinový alebo zlatý v 32 krajinách celého sveta. Enriqueovu obľubu dokladá tiež fakt, že spieva na dobročinných akciách, ako je napríklad Live Earth.

2001 vydal album *Escape*, na ktorom sa podieľal už aj autorsky. Najúspešnejšou piesňou je „Hero".

### 2002 – 2004: *Quizás* a *7*

O rok neskôr sa vracia k svojej rodnej španielčine a vydáva album *Quizás*. V roku 2003 už spieva znovu po anglicky, a to na albume *Seven*. Sú na ňom úspešné singly ako „Addicted" a „Not in Love".

### 2007 – 2009: *Insomniac*, *95/08 Éxitos* a *Greatest Hits*

Roku 2007 vydal album *Insomniac* s ohlasovacím singlom „Do You Know".

Skladanie, produkcia a herectvo
-------------------------------

Enrique Iglesias si zahral s Antoniom Banderasom, Salmou Hayek a Johnnym Deppom vo filme *Vtedy v Mexiku* a tiež účinkoval ako hosť v seriáloch *Ako som spoznal vašu mamu*, alebo *Dva a pol chlapa*.

Diskografia
-----------

* *Enrique Iglesias* (1995)
* *Vivir* (1997)
* *Cosas del Amor* (1998)
* *Enrique* (1999)
* *Escape* (2001)
* *Quizás* (2002)
* *7* (2003)
* *Insomniac* (2007)
* *Euphoria* (2010)
* *Sex and Love* (2014)

Referencie
----------

1. ↑   *Enrique a pesar de Iglesias* [online]. El Pais, 8 May 2015. Dostupné online.
2. ↑   *Enrique Iglesias to the max* [online]. CBS News, [cit. 2016-01-22]. Dostupné online.
3. ↑   *Enrique Iglesias Nickname King of Latin Pop* [online]. Biography, [cit. 2015-09-05]. Dostupné online.
4. ↑   *Enrique Iglesias Named Latino King of Pop* [online]. Latin Gossip, 16 June 2010, [cit. 2015-09-05]. Dostupné online. Archivované 2010-06-19 z originálu.
5. ↑   *Enrique Iglesias signs with Sony Music* [online]. Billboard, 24 July 2015, [cit. 2015-07-24]. Dostupné online.
6. ↑   *Grandnephew Definition* [online]. Dictionary.com, [cit. 2015-03-01]. Dostupné online.
7. ↑   *10 cosas (+2) que nadie te va a contar de Isabel Preysler* [online].. Dostupné online.
8. ↑   *20 International Stars You Didn’t Know Had Filipino Blood | Celebrities* [online]. FemaleNetwork.com, [cit. 2011-12-05]. Dostupné online.
9. ↑   *Enrique Iglesias launches world tour in Puerto Rico* [online]. deccanherald.com, 31 January 2014, [cit. 2014-04-27]. Dostupné online.
10. ↑  MILÁN, Linda. *Julio Iglesias* [online]. zocalo.com, 8 September 2012, [cit. 2014-04-27]. Dostupné online.
11. ↑  ILEY, Chrissey. *Enrique Iglesias: Why he's different to his lothario father Julio* [online]. Mail Online, [cit. 2015-02-16]. Dostupné online.
12. ↑  LEVIN, Jordan. He Never Sang for His Father. *Los Angeles Times*, 23 November 1997. Dostupné online [cit. 2009-12-02].

* *Tento článok je čiastočný alebo úplný preklad článku Enrique Iglesias na anglickej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Enrique Iglesias**

Externé odkazy
--------------

* Osobná stránka
* Oficiálna fanstránka
* Enrique Iglesias
* Fanstránka Archivované 2009-01-23 na Wayback Machine
* Oh-Enrique.com Archivované 2011-04-20 na Wayback Machine

Autoritné údaje: * BnF: 14025235j
* GND: 122999525
* ISNI: 0000000107851965
* LCCN: no98125946
* NK ČR: xx0020893
* SNK: 164301
* VIAF: 88030828
* WorldCat: lccn-no98125946